Natalie du Toit vereerDu Toit met een van haar goue medaljes wat sy tydens die 2012 Paralimpiese Spele gewen het. Foto: Wessel Oosthuizen/SAPA “Haar Majesteit die koningin het aangekondig dat die Suid-Afrikaanse Olimpiese en Paralimpiese swemmer Natalie du Toit met die MBE-toekenning vereer word,” het die Britse hoë kommissaris Vrydag in ŉ verklaring gesê. “Ek voel nederig en geëerd deur die toekenning te ontvang. Ek wil aan diegene wat dit moontlik gemaak het sê dankie dat julle in my geglo het en by my gestaan het,” het Du Toit gesê na sy gehoor het van die toekenning. Martin Reynolds, waarnemende Britse hoë kommissaris, sê Du Toit het groot sukses in haar sportsoort behaal en die vermoë gewys om aan beide die Olimpiese en Paralimpiese Spele deel te neem. “Natalie is ŉ inspirasie vir opkomende atlete regoor die wêreld en ek is verheug dat sy vir haar bydrae vereer word.” Du Toit het na die 2012 Olimpiese en Paralimpiese Spele, waar sy drie goue en een silwer medalje gewen het, uitgetree. “Sy is ŉ inspirasie vir ŉ generasie van Paralimpiese-atlete en ons is verheug dat haar bydrae erken word.” Sy koninklike hoogheid die graaf van Wessex sal volgende maand die toekenning aan Du Toit oorhandig tydens ŉ seremonie in Pretoria.